KIRJALLINEN KYSYMYS E-0304/03

esittäjä(t): Giovanni Pittella (PSE) komissiolle

(10. helmikuuta 2003)

Aihe: Rasistista materiaalia sisältävät Internet-sivut

- Internetin käyttö uusnatsien propagandan ja juutalaisvastaisen tai yleisesti ottaen rasistisen propagandan levittämiseen sekä äärioikeiston toiminnan järjestämiseen on muodostunut yhä vakavammaksi ongelmaksi.

- Luotettavista lähteistä peräisin olevien tietojen mukaan avoimen rasistisia Internet-sivustoja on tällä hetkellä yli 4 000.

- Tilanteesta aiheutuu todellista uhkaa valtioille ja demokraattisille yhteiskunnille, sillä sen ansiosta laiton äärioikeisto pystyy kehittämään terroristiverkostoja.

Mihin toimiin komissio on ryhtynyt edellä mainitussa asiassa (ja minkälaisin tuloksin)?

Mitä komissio aikoo tehdä tulevaisuudessa edellä mainitun rikollisen toiminnan torjumiseksi ja Internetin käytön sääntelemiseksi siten, että sitä käytetään laillisiin tarkoituksiin ja laillisuuden puolustamiseksi?

Antonio Vitorinon komission puolesta antama vastaus

(19. maaliskuuta 2003)

Komissio on arvoisan parlamentinjäsenen kanssa yhtä mieltä siitä, että ongelma on vakava, ja tuomitsee tiukasti rasismin ja muukalaisvihan. Ne rikkovat suoraan vapauden, kansanvallan, ihmisoikeuksien ja perusvapauksien kunnioittamisen sekä oikeusvaltion periaatteita, joille Euroopan unionista tehdyn sopimuksen 6 artiklan mukaisesti unioni perustuu ja jotka ovat yhteisiä kaikille jäsenvaltioille.

Komissio teki marraskuussa 2001 ehdotuksen puitepäätökseksi(1), joka on rikosoikeuden alaan kuuluva lainsäädännöllinen väline sen varmistamiseksi, että samoista rasistisista ja muukalaisvihamielisistä teoista tuomitaan kaikissa jäsenvaltioissa samoja rangaistuksia, ja oikeudellisen yhteistyön parantamiseksi ja kannustamiseksi poistamalla sitä mahdollisesti haittaavat esteet. Komission valitsemalla lähestymistavalla pyritään varmistamaan, että Internetissä julkaistava rasistinen ja muukalaisvihamielinen aineisto säädetään rangaistavaksi kaikissa jäsenvaltioissa. Perusajatus sisältyy periaatteeseen, jonka mukaan lainvastaiset teot ovat lainvastaisia myös tietoverkossa. Lisäksi ehdotuksessa esitetään lainkäyttövaltaa koskevat vähimmäisperusteet näiden rikosten osalta. Neuvosto käy parhaillaan tätä säädöstä koskevia neuvotteluja.

Sähköisestä kaupankäynnistä annetun direktiivin(2) 15 artiklassa säädetään myös, että palveluntarjoajan, joka tallentaa palvelun vastaanottajan pyynnöstä tämän toimittamia tietoja, on viipymättä estettävä pääsy kyseisiin tietoihin saatuaan tietää niiden laittomuudesta.

Direktiivin johdanto-osan 48 kappaleessa jäsenvaltioille annetaan mahdollisuus vaatia, että palvelujen vastaanottajien antamia tietoja säilyttävät palvelun tarjoajat täyttävät laittomien toimien selville saamista ja ehkäisemistä varten tarvittavan huolenpitovelvoitteen.

Kansainvälisellä tasolla 11 maata, niiden joukossa myös yhdeksän jäsenvaltiota, allekirjoittivat 28. tammikuuta 2003 Strasbourgissa tietoverkkorikollisuutta koskevan Euroopan neuvoston yleissopimuksen lisäpöytäkirjan, joka koskee tietokonejärjestelmiä käyttäen toteutettujen rasististen ja muukalaisvihamielisten tekojen kriminalisointia.

Toimintasuunnitelmaan Internetin käyttöturvallisuuden parantamiseksi kuuluu myös rasismin vastaisten toimien (palvelevat puhelimet ja tietoisuuden lisääminen) rahoittaminen. Osana toimintasuunnitelmaa perustettavalla Internetin käyttöturvallisuutta käsittelevällä foorumilla keskustellaan aiheeseen liittyvistä käytännön yhteistyötavoista.

(1) EYVL C 75 E, 26.3.2002.

(2) Tietoyhteiskunnan palveluja, erityisesti sähköistä kaupankäyntiä, sisämarkkinoilla koskevista tietyistä oikeudellisista näkökohdista 8 päivänä kesäkuuta 2000 annettu Euroopan parlamentin ja neuvoston direktiivi 2000/31/EY, **EYVL L 178, 17. heinäkuuta 2000.